**4 клас** **Домашна работа – 25 учебна седм.**

***Литература***

* Моля, прочетете **„Приказка за птичето, което научи два чужди езика“** от *Радой Киров* на **стр. 80** от ***Читанката***. Желателно е новият урок да се прочете достатъчно пъти, за да стане гладко.
* Моля, отговорете на въпроса, като използвате пълно изречение и го запишете в тетрадката с широки редове:
* **Защо е важно да учим родния си език?**
* Моля, практикувайте **наизуст** стихотворението **„България“** от *Георги Джагаров*. **Моля, пазете листите – не ги мачкайте, драскайте и късайте!** Ще го добавя и тук (на следващата страница) за тези, които са отсъствали. Децата ще го рецитират на тържеството в края на учебната година. **Нека листът със стихотворението да се носи всеки час!**

***Песен***

* Моля, практикувайте песента **„Обичам те, родино“:**

<https://www.youtube.com/watch?v=1GAispGB0wc>

Хубаво е да я научим отсега за тържеството в края на учебната година.

*A collage of mountains and flowers

Description automatically generatedБЪЛГАРИЯ*

*Земя като една човешка длан...*

*Но по-голяма ти не си ми нужна,*

*Щастлив съм аз, че твойта кръв е южна,*

*че е от кремък твоят стар Балкан.*

*Какво, че виха вълци и чакали*

*из твоите полета и гори?*

*С онез, които бяха с теб добри,*

*ти бе добра, но злите не пожали.*

*Земя, като една човешка длан...*

*Но счупи се във тази длан сурова*

*стакана с византийската отрова*

*и кървавия турски ятaгян.*

*Търговци на тютюн и кръв човешка*

*продаваха на дребно твойта пръст,*

*но паднаха под теб с пречупен кръст,*

*че беше малка ти, но беше тежка.*

*И стана чудо: смертю смерт поправ,*

*усмихнаха се чардаклии къщи*

*и заплющяха знамена могъщи,*

*и път се ширна – радостен и прав.*

*Сега цъфтиш! Набъбва чернозема*

*под ласкавите български ръце,*

*дъхти на здравец твоето лице*

*и нова песен вятърът подема*

*Земя, като една човешка длан...*

*Но ти за мен си цяло мироздание,*

*че аз те меря не на разстояние,*

*а с обич, от която съм пиян!*

*Георги Джагаров*

***Български език***

Нека си припомним, че **бъдеще време на глаголите** представлява **действие, което предстои да бъде извършено.** Образува се чрез частицата ***„ще“* + сегашно време на глагола** -> ***ще* ходя, *ще* правя, *щ*е свиря** и т.н.

Помощни думи и изрази са: **утре, следващата седмица, след един месец, догодина** и т.н.

Аз ***ще* ходя** на концерт **утре**.

* Моля, направете **упражнения 3, 4 и 7** на **стр. 54-55.**

***Човекът и обществото***

* ***Творческа задача: Ръчно изработено табло на тема „Бележити български личности в историята, културата, науката и спорта“***

Тази седмица задачата е по-различна и по-творческа. Ще Ви трябва бял картон (не много голям), хартия, ножици, снимки/рисунки (за рисунките пособия за оцветяване) и лепило.

Направете проучване за една българска бележита личност в областта на историята, културата, науката ИЛИ спорта и запишете наученото под формата на текст върху хартията (или листи от тетрадка). Изрежете в подходящи форми и залепете върху картона на различни места. Над/до текстовете залепете снимка на личността и нейните творби/постижения. Може да принтирате от интернет, или дори да нарисувате образа на личността. Вие изберете. По желание украсете таблото с рамка или нарисувайте орнаменти, имитиращи рамка. Използвайте въображението си. 😊

**Срокът за изпълнение на задачата е до края на месец ЮНИ, преди приключването на учебната година.**

Донесете ги в клас, когато сте готови, защото най-красивите табла ще окачим в сградата на нашето училище и ще качим в сайта. А ето и инструкции за насока:

**Съберете факти от интернет, книги и/или попитайте вашите родители за най-важната информация за избраната от Вас личност (от коя до коя година е живяла личността, родно място, образование, най-важни приноси в областта на тяхното развитие, постижения и награди).**

**Повече информация и примерен вариант на проекта може да видите на стр. 66-67 в учебника по Човек и Общество.**

**Весела ваканция и приятно творене! 😊**